GLUSปัดข่าวทุนญี่ปุ่นทิ้งยันธุรกิจเดินหน้าตามปกติ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — กรุ๊ปลีสบล.ยูไนเต็ด ดาหน้าปฏิเสธข่าวลือ A.P.F. ทุนญี่ปุ่นขายหุ้นทิ้ง ยันธุรกิจเดินหน้า
นายสามารถ จิระดำรง รองประธานกรรมการ บริษัท กรุ๊ปลีส (GL) เปิดเผยถึงกรณีที่มีข่าวว่าทางผู้ถือหุ้นใหญ่ คือ A.P.F. Group ซึ่งเป็นกลุ่มทุนใหญ่จากญี่ปุ่นจะถอนการลงทุนจากไทยว่า ขณะนี้บริษัทยังคงดำเนินธุรกิจตามปกติ และยังไม่เห็นวี่แววว่าทาง A.P.F. Group จะขายหุ้น GL ทิ้งเพื่อถอนการลงทุน 
“ผมเชื่อว่า A.P.F. Group คงไม่ขายหุ้น GL เนื่องจากธุรกิจบริษัทโตต่อเนื่อง ให้ผลตอบแทนที่ดีแก่นักลงทุนเสมอมา” นายสามารถ กล่าว
ทั้งนี้ ข่าวลือว่าทาง A.P.F. Group จะถอนการลงทุนจากประเทศไทย ภายหลังทางกลุ่มทุนญี่ปุ่นดังกล่าวได้ขายบริษัท เอพีเอฟประกันภัย ออกไปในราคาที่ต่ำกว่าต้นทุนจำนวนมาก
นายสามารถ กล่าวว่า A.P.F. Group ได้ขายบริษัท เอพีเอฟประกันภัย ออกไปตั้ง 1 เดือนมาแล้ว แต่ทำไมเพิ่งจะมาพูดกันตอนนี้ และถ้าจะขาย GL ก็คงจะไม่ขายง่ายๆ 
ปัจจุบัน บริษัท เอ.พี.เอฟ.แมเนจเม้นท์ ซึ่งเป็นหนึ่งในกลุ่ม A.P.F. Group เป็นผู้ถือหุ้นรายใหญ่อันดับที่ 2 ของ GL โดยถือหุ้นจำนวน 17,494,442 หุ้น หรือคิดเป็น 31.01% ของทุนชำระแล้ว
ด้านนายวีระเจตน์ ว่องกุศลกิจ ประธานเจ้าหน้าที่บริหารและกรรมการผู้จัดการ บริษัทหลักทรัพย์จัดการกองทุน (บลจ.) ยูไนเต็ด ซึ่งเป็นบริษัทลูกของบริษัทหลักทรัพย์ (บล.) ยูไนเต็ด (US) ที่มี A.P.F. Group ถือหุ้นใหญ่ กล่าวว่า ขณะนี้ยังไม่ทราบเรื่อง A.P.F. Group จะถอนลงทุนจากไทยออกไป ปัจจุบันบริษัทก็ยังดำเนินธุรกิจตามปกติ 
เมื่อเดือน ก.ค.ที่ผ่านมา ทาง A.P.F. Group ได้ขายหุ้นทั้งหมดของบริษัท เอพีเอฟประกันภัย ให้กับนักลงทุนรายใหญ่ในราคาถูกมาก 12 ล้านบาทเท่านั้น หากเทียบกับเงินลงทุนที่ใส่ลงไปรวมประมาณ 300 ล้านบาท นับตั้งแต่กิจการมาจากกลุ่มเกษตรรุ่งเรือง เมื่อกลางปี 2551 และแม้เพิ่งใส่เงินเพิ่มเข้าไปประมาณ 100 ล้านบาท เมื่อเดือน เม.ย.ที่ผ่านมา แต่ธุรกิจก็ยังง่อนแง่นจนถูกคณะกรรมการกำกับและส่งเสริมการประกอบธุรกิจประกันภัย (คปภ.) สั่งหยุดรับประกันชั่วคราว